九月二日自公館遷居雙泉風物幽勝作雙泉詩二十韻
作者：李光
朝代：宋

paragraphs: 山腰秘靈源，初出纔一線。
方池湛空碧，奔馳忽縈轉。
皎皎涵青蘋，纍纍湧珠串。
夜深耿落月，澄澈静如練。
呀然舊穴深，神物或時現。
邦人儻知敬，早歲起雷電。
瓊山瀕巨海，鹵水充煎煉。
凛然居其間，正味獨不變。
我來卜幽居，蕭灑得奇觀。
挹彼注兩泉，澠淄忘分辨。
陶公豈虚言，掬飲逃禍難。
激齒冰雪寒，晨起頻嗽嚥。
入腹清而冽，丹田賴澆灌。
甘寒勝鍾乳，精潔可羞薦。
静無蛙蜩喧，不受泥滓澱。
惠泉入權門，疲人走郵傳。
貪泉亦強名，聞者自鄙賤。
瓶罌日夜汲，閭里悉周徧。
數椽如可老，一壑吾欲擅。
時時俯清泠，照見本來面。